Следващият лидер на Католическата лига е херцог дьо Майен, брат на убития Гиз. Очевидно обаче той отстъпва по качества, тъй като губи от Анри ІV сраженията при Арк (1589) и Иври (1590). На 21 ноември 1589 г. Парижкият парламент признава Шарл дьо Бурбон за крал като "Шарл Х", но неговото възцаряване е на практика невъзможно, защото той е бил арестуван няколко дни преди убийството на Гиз и още е в плен на законния крал. Естествено, че Анри се погрижва злополучният му пленник да загине и така поставя католиците пред труден избор.